Nuu jâ ni jani ini tee kúu Festo ma ja jin koo sa ñuu Italia ma,
te soldado nani Julio ma ja kúu de tee tátnuni nuu cientu soldado ka jinukuechi nuu emperador ma,
ni ndundaꞌa de Pablo ma jiꞌin jaku‑ka tee ka yinee vekaa ma.
Ni ka ka koo sa in nuu barcu ni ka saꞌa i ñuu Adramitio ma,
te kiꞌin tnu jaku ñuu ka iyo ichi ñuu Asia ma,
te kuan koo sa jiꞌin tee nani Aristarco tee ñuu Macedonia ma ja iyo de ñuu Tesalónica ma.
Te kivi yutnee ma ni jan koo sa ñuu Sidón ma.
Te tee nani Julio ma,
vivii kúu de jiꞌin Pablo ma,
te ni waꞌa de tnuꞌu ja kiꞌin Pablo nuu ka iyo tee ka ketnaꞌa ini jiꞌin de ñuu yukan ma,
sukan‑vaꞌa ñukuun jin katanuu ñaꞌa tee ma nani ka iyo sa yukan.
Sani te onde ñuu Sidón ma,
te ni ka konduu sa ichi ñuu Chipre ma,
sukan‑vaꞌa jin kaku sa nuu kajin yiꞌi xen‑xeen vee ichi nuu kuan koo sa ma.
Nuu ni ka yaꞌa sa ichi kuan ndayaꞌa ñuu Cilicia ma jiꞌin ñuu Panfilia ma,
te ni jan koo sa ichi ñuu Mira ma ja iyo ñuu Licia ma.
Te yukan,
te tee tátnuni nuu cientu soldado ma,
ni ndaniꞌi de in barcu ñuu Alejandría ma ja kiꞌin tnu ñuu Italia ma,
te ni ka nda koo sa nuu tnu ma,
te kuaꞌa kivi ni ka ñunee sa nuu tnu ma,
vaa kueni kueni kuaꞌan tnu,
te ni ka ndoꞌo xeen sa,
saa ni ka kenda koo sa kuan ndayaꞌa ñuu Gnido ma,
vaa ñatuu waꞌa kajin yiꞌi ma tnuꞌu ja jin koo ñama‑ka sa.
Te ni jan koo sa ichi ñuu Creta ma kuan ndayaꞌa ñuu Salmón ma,
ja na jin kaku sa nuu kajin yiꞌi ma.
Sukan ni ka yo kuu sa ni ka ndoꞌo xeen sa ni‑kani ichi costa ma,
te ni jan koo sa in nuu nani Buenos Puertos,
yatni ñuu Lasea ma.
Te ni ka kukuee sa kuaꞌa xeen kivi,
te iyo yika xeen ja jin koo‑ka sa ma,
vaa jâ ni yaꞌa kivi ka iyo ndite ñayii judío ma,
te jâ ni kuyatni kivi kuvijin xen‑xeen ma.
Te chukan kúu ja Pablo ma,
ni xtuꞌva ñaꞌa de,
te káꞌan de:
―‍Ndaka ndijin,
jini sa ja kaꞌvi‑ka ko kuu ichi jin koo o a.
Kuaꞌa ja jin skenaa o,
masu yika‑ni ja ñuꞌu ini barcu a,
nú masu ja onde maa tnu jiꞌin maa o ―‍kúu de jiñaꞌa de.
Kovaa tee tátnuni nuu cientu soldado ma,
jatanuu‑ka de ja ka kaꞌan tee skaka tnu ma jiꞌin tee xi‑kuenda kúu tnu ma sana ja káꞌan Pablo ma.
Vaa masu ni ka jatna ini de ja jin kendoo de ñuu yukan kivi vijin ma,
te kuaꞌa‑ka de ka kaꞌan ja jin koo‑ka de onde jin kenda koo de ñuu Fenice ma,
vaa nuu ka kenda koo barcu ma chi iyo vaꞌa i te kuu jin kendoo de yukan.
Te nuu ni kejaꞌa yiꞌi kueni kueni kajin,
te suꞌva kana nuu i ma,
te ni ka jani ini de ja sukan‑ni ko kuu,
te ni ka ndoneꞌe de kaa nani ancla ma ja ñunee kaꞌa ndute ma,
te kuan koo xiñi kuan koo xiñi‑ni de ichi ñuu Creta ma.
Kovaa masu ni kunaꞌa xeen,
sani te ni kejaꞌa yiꞌi xen‑xeen‑ka kajin ichi nuu kuaꞌan barcu ma,
te kajin yiꞌi ma,
nani i Euroclidón.
Te ñatuu waꞌa‑ka kajin yiꞌi ma tnuꞌu nde ichi kiꞌin barcu ma.
Chukan kúu ja sani te kuan koo sa nde ichi ni kuni maa kajin yiꞌi ma.
Nani kuan koo sa nuu iyo vala ñuꞌú nani Clauda ma,
ja kasi ñaꞌa i vala,
te ni ka yo kuu xeen sa,
saa ni kuu ni ka ndoneꞌe sa barcu luluu ma.
Te nuu ni kuu ni ka ndoneꞌe sa barcu luluu ma,
sani te ni ka ndakuꞌni sa barcu kaꞌnu ma,
sukan‑vaꞌa ma ndatnana tnu,
vaa ka yuꞌu sa ja kenda koo sa nuu iyo ñuti nani Sirte ma te jakituu barcu ma.
Te chukan kúu ja ni ka nuneꞌe de saꞌma iyo onde sukun ma ja kani kajin ma ora yiꞌi i ma,
te sukan‑ni kuan koo yaꞌa kuan koo yukan‑nka sa.
Te kivi yutnee ma,
te ni kuniꞌi‑ka kajin ma,
te ni ka kejaꞌa de ka skana de ndatniñu ndiso barcu ma nuu ndute ma.
Te kivi ku‑uni ma ni ka skee sa jiꞌin ndaꞌa maa sa a ndaka ja jatniñu barcu ma nuu ndute ma.
Te sukan ni yo kuu kuaꞌa kivi ja ñatuu ni ka jini‑ka sa kandii ma jiꞌin tiuxini ma,
vaa yiꞌi xen‑xeen kajin ma,
te masu na tnuꞌu kanu ini‑ka ja jin kaku sa nkuu.
Te jâ ni kukuaꞌa kivi ja ñatuu nawa ka jaa‑ka sa.
Chukan kúu ja Pablo ma,
ni jinkuiñi de meꞌñu ndaka tee kuan koo jiꞌin sa ma,
te jiñaꞌa de:
―‍Ndaka ni,
vaꞌa‑ka nute ni ka kandija ni ja ni kaꞌan sa ma te ma ki koo o onde ñuu Creta ma nkuu,
chi ma jin ndoꞌo jin neni o te ñatuu nawa jin skenaa o nkuu.
Kovaa vitna ndákaꞌan‑soꞌo sa nuu ni,
te má jin kuxii ini ni,
vaa masu jin kûu ni‑in tnaꞌa o a,
yika‑ni ja maa‑ni barcu a jin skenaa o.
Vaa ja ni yo kuu jakuaa a,
te ni kenda in ángel Suꞌsi iya tátnuni nuu sa a,
iya xi‑nuu jinukuechi sa a,
te ni kaꞌan i:
“Pablo,
máko koyuꞌu ni.
Jiniñuꞌu ja kenda ni nuu iyo César ma.
Te maa Suꞌsi ma ni kundaꞌvi ini ñaꞌa te saꞌa ya ja jin kaku ndaka ñayii ve koo jiꞌin ni a”,
kúu i káꞌan i.
Chukan kúu ja jin kuꞌun ndee vavaꞌa ini ni,
vaa saña chi kúkanu ini sa Suꞌsi ma ja ko kuu sukan ni kaꞌan ángel ma,
kovaa jiniñuꞌu ja jin ndaniꞌi o vala ñuꞌú yichi nuu kuu jin kaku o ―‍kúu de jiñaꞌa de.
Nuu ni yaꞌa uxi kuun jakuaa ma,
ni ka kenda koo sa nuu mar nani Adriático ma,
te nuu ni kuu sava ñuu ma,
te tee ka jito barcu ma,
ni ka jinitnuni de ja ve jin kuyatni sa nuu iyo ñuꞌú ma.
Te ni ka skee de in ja jin kuni de na saa kunu ñuꞌu ndute ma,
te ni ka jini de ja oko jaꞌun uu‑nka (37) metro ñuꞌu kunu de.
Te kuan koo‑ka sa,
te ni ka skee‑ka tuku de,
te ni ka jini de ja oko uja‑nka‑ni (27) metro ñuꞌu kunu ndute ma.
Te ka yuꞌu sa,
nasa jin koo sa jin kani sa maa sa jiꞌin toto kátuu yukan,
te ni ka skee de kuun kaa ka kuu ancla ma ichi xuu tnu ma,
ja jin chindee ñaꞌa i sukan‑vaꞌa ma kaka‑ka tnu,
te ka ndetu ka ndetu de ja na ndii ma.
Sani te tee ka jito barcu ma,
ni ka nduku ini de ja jin kunu de te jin xndoo de barcu ma.
Chukan kúu ja ka saꞌa de tnuꞌu ja jin koo de jin skee‑ka de uu‑ka kaa ka kuu ancla ma ichi xiñi barcu ma,
te ni ka nuneꞌe de barcu luluu ma nuu ndute ma,
sukan‑vaꞌa jin ka koo de yukan te jin kunu de.
Kovaa Pablo ma,
ni xtuꞌva de tee tátnuni nuu cientu soldado ma,
jiꞌin soldado ma,
te jiñaꞌa de:
―‍Nú tee yaꞌa,
ma jin kendoo de nuu barcu yaꞌa,
masu jin kaku ni ―‍kúu de jiñaꞌa de.
Chukan kúu ja ni ka jaꞌnde soldado ma yoꞌo nuꞌni barcu luluu ma,
te kuaꞌan maa tnu.
Nuu ve ndii ma,
Pablo ma,
ni ndakaꞌan‑soꞌo de nuu tee ma ja jin kaa de xita,
te jiñaꞌa de:
―‍Vitna jâ ni kuu uxi kuun kivi ja ka ndi ini ni te ñatuu ka jaa ni ni a vala xita.
Chukan kúu ja jikan‑taꞌvi sa nuu ni ja jin kaa ni,
sukan‑vaꞌa jin koo vaꞌa ni,
vaa masu kuaꞌa Suꞌsi ma tnuꞌu ja jin skenaa o va ni a in ixi xini o a ―‍kúu de jiñaꞌa de.
Te ni jinu ni kaꞌan de saꞌa,
sani te ni tnii de xtatila ma,
te ni ndakuan‑taꞌvi de nuu Suꞌsi ma,
nuu ka iyo ndaka tee ma.
Sani te ni taꞌvi de,
te ni kejaꞌa de jaa de.
Te ndaka de ni ka ndusii ini‑ka,
te ni ka jaa tna de xtatila ma.
Te ja ndaka sa ma chi uu cientu uni xiko jaꞌun in (276) sa kúu.
Te nuu jâ ni ka ndutu chii de ma,
te ni ka skana de triu ma nuu ndute ma,
sukan‑vaꞌa nduñama‑ka barcu ma.
Nuu ni ndii ma,
masu nde ka ndakuni de ñuꞌú nuu ka iyo de ma,
kovaa ni ka jini de in nuu ñuꞌu kuee‑ka ndute ma,
te kaa ñuti yuꞌu ndute ma.
Chukan kúu ja ni ka jani ini de ja jin xndoo de barcu ma yatni‑ka yuꞌu ndute ma.
Ni ka jaꞌnde de yoꞌo ka nuꞌni kaa ka kuu ancla ma ja ka ñunee nuu ndute ma,
te ni ka ndasaꞌa kani‑ka de yoꞌo nuꞌni yutnu saꞌa ja nde ichi kiꞌin barcu ma yutnu nani timón ma,
te ni ka ndoneꞌe‑ka de saꞌma iyo ichi nuu tnu ma,
te ni ka skoto de tnu ichi yuꞌu ndute ma.
Kovaa barcu ma,
ni jaꞌan tnu in nuu kaa kuaꞌa ñuti kaꞌa ndute ma,
te yukan ni jakituu tnu,
te ñatuu ni kuu kanda‑ka tnu,
te ichi xuu tnu ma ve ndatnana ja niꞌi kí kani nuu ndute ma.
Sani te tee ka kuu soldado ma,
ni ka ndatnuꞌu tnaꞌa de ja jin kaꞌni de tee jin koo vekaa ma,
sukan‑vaꞌa ma kuu jin kaku de,
vaa kuu jin xtanuu de ndute ma,
te kuu jin kunu de.
Kovaa tee tátnuni nuu cientu soldado ma,
kúni de ja ma jin kaꞌni de Pablo ma,
te ni jaꞌnu ndee de ja ma jin saꞌa de sukan ka jani ini de ma.
Te ni tatnuni de ja nú nde de kúu xtanuu ndute ma,
te kée de nuu ndute ma,
te kíꞌin de nuu iyo ñuꞌú ma,
te ndaka‑ka de ma,
kuan koo de nuu ndute ma jiꞌin in tabla maa barcu ma.
Te sukan ni ka kenda koo ndaka de nuu ñuꞌú ma,
te ndaka de ni ka kaku.
Nuu jâ ni ka kaku sa ma,
te ni ka jini sa ja jaku ñuꞌú nuu ni ka kenda koo sa ma,
nani i Malta.
Te ñayii ka iyo yukan,
vivii ka kuu i jiꞌin sa,
te ni ka xnduꞌva i ñuꞌu ja ka nduvixi i,
te ni ka kana ñaꞌa i ni jan koo sa ni ka jan tuꞌva sa,
vaa kuun savi ma,
te vijin xeen.
Te ni kuu ja Pablo ma,
ni ndaxtutu de tutnu kaa ma,
te tnáa de tnu nuu ñuꞌu ma.
Sani te ni ndee in koo ja jinu ti ja iꞌni ma,
te ni tnii ti ndaꞌa de ma,
te ni tuu ti.
Te nuu ni ka jini ñayii ka iyo yukan ja ndakaa koo ma ndaꞌa Pablo ma,
te ka kaꞌan nuu tnaꞌa i:
―‍Ja ndaa kúu ja tee yaꞌa chi tee ni jaꞌni ndiyi kúu de.
Visi ni kaku de nuu ndute ma,
kovaa ja ni saꞌa de ma chi ndikin ñaꞌa i,
te chukan kúu ja masu kuaꞌa i tnuꞌu ja koteku‑ka de ―‍ka kuu i ka kaꞌan i.
Kovaa Pablo ma,
ni kaja niꞌni de ndaꞌa de ma,
te ni kêe koo ma nuu ñuꞌu ndúꞌva ma,
te ñatuu nawa ni ndoꞌo de.
Kovaa ka ndetu i ja kaa kueñu Pablo ma,
xi kotuu de te kûu de,
te visi ka ndetu ka ndetu maa i ja sukan ko kuu ma,
kovaa masu nawa ni ndoꞌo Pablo ma.
Sani te ni ndasama ja ka jani ini i,
te ka kaꞌan tuku i ja in suꞌsi kúu Pablo ma.
Te yukan iyo in ranchu in tee kanuu ñuu yukan nani de Publio,
te ni jan‑taꞌvi sii ini ñaꞌa de veꞌe de ma,
te yukan ni ka kendoo sa uni kivi.
Te yuva Publio ma,
kátuu de ja kuꞌu de,
ndóꞌo de sajin,
te waꞌa xeen ñaꞌa in kaꞌni.
Te ni kivi Pablo ma,
kuan koto de tee ma.
Sani te ni jikan‑taꞌvi Pablo ma nuu Suꞌsi ma ja kuu tee ma,
te ni sonee de ndaꞌa de siki tee ma,
sani te ni nduvaꞌa de‑ni.
Nuu ni kuu saꞌa ma,
te ni ka jini ñayii ka kuꞌu ka iyo ñuu yukan,
te ni jan koo tna i nuu iyo Pablo ma,
te ni yo jikan‑taꞌvi Pablo ma nuu Suꞌsi ma ja jin kuu i ma,
te ni ka yo nduvaꞌa tna i.
Te ni ka jatanuu xeen ñaꞌa i,
te ka kaꞌan vii ka kaꞌan vaꞌa i nuu sa,
te nuu ni kenda kivi ja jin koo sa nuu in‑ka barcu ma,
ni ka taa i ndaka ja ka jiniñuꞌu sa ichi jin koo sa ma.